REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj:06-2/84-21

16. mart 2021. Godine

B e o g r a d

ZAPISNIK

SA 22. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 16. MARTA 2021. GODINE

 Sednica je počela u 13,00 časova.

 Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

 Sednici su prisustvovali članovi Odbora: Veroljub Matić, Branimir Spasić, Luka Kebara, Ivana Nikolić, Marina Raguš i Branimir Jovanović.

Sednici su prisustvovali zamenici članova Odbora: Viktor Jevtović, zamenik Dragane Barišić, člana Odbora i Sonja Vlahović, zamenik Darka Laketića, člana Odbora.

 Sednici nisu prisustvovali članovi Odbora: Adam Šukalo, Dragana Barišić, Darko Laketić, Miroslav Kondić, Nebojša Bakarec, Sandra Božić, Đorđe Milićević, Uglješa Marković, Mira Petrović i Šaip Kamberi.

Predesedavajući je predložio dopunu predloženog dnevnog reda tačkom: Razmatarnje zahteva narodnog poslanika Jelene Žarić Kovačević za davanje pozitivnog mišljenja za obavljanje drugog posla ili delatnosti.

Saglasno članu 93. Poslovnika, predsednik Odbora je stavio na glasanje predlog za dopunu predloženog dnevnog reda sa navednom tačkom. Ovaj predlog je jednoglasno prihvaćen.

Po izjašnjenju o predlogu za dopunu dnevnog reda , predsednik Odbora je stavio na glasanje Predlog dnevnog reda 22. sednice u celini.

 Na predlog predsednika, Odbor je jednoglasno utvrdio sledeći:

D n e v n i r e d:

- usvajanje zapisnika sa 20. i 21. sednice Odbora -

1. Razmatranje ostavke koju je na funkciju narodog poslanika podneo Milan Savić (01 broj:118-408/21 od 11. marta 2021. godine);

2. Razmatarnje zahteva narodnog poslanika Jelene Žarić Kovačević za davanje pozitivnog mišljenja za obavljanje drugog posla ili delatnosti(21Broj: 02-426/21 od 16. marta 2021. godine)

 Pre prelaska na rad po utvrđenom dnevnom redu predsednik Odbora je predložio da se usvoje zapisnici sa 20. i 21. sednice Odbora. Odbor je jednoglasno, bez primedbi, usvojio zapisnike sa 20. i 21. sednice Odbora.

 **Prva tačka dnevnog reda:** Razmatranje ostavke koju je na funkciju narodog poslanika podneo Milan Savić;

 Imajući u vidu podnetu ostavku, predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 88. stav 1. tačka 2. Zakona o izboru narodnih poslanika u kome se navodi ostavka kao jedan od razloga za prestanak mandata narodnom poslaniku pre isteka vremena na koje je izabran, s predlogom da Narodna skupština konstatuje prestanak mandata imenovanom narodnom poslaniku.

Predsednik Odbora je predložio da u izveštaju bude određen predsednik Odbora za izvestioca na sednici Narodne skupštine.

 Diskusije nije bilo.

 Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Milana Savića, izabranog sa Izborne liste ALEKSANDAR VUČIĆ – ZA NAŠU DECU, nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugim kandidatima sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda:** Razmatarnje zahteva narodnog poslanika Jelene Žarić Kovačević za davanje pozitivnog mišljenja za obavljanje drugog posla ili delatnosti.

Predsednik Odbora je obavestio članove i zamenike članova Odbora da je Jelena Žarić Kovačević podnela zahtev za davanje pozitivnog mišljenja da uz vršenje funkcije narodnog poslanika obavlja posredovanje u rešavanju sporova, na osnovu Dozvole i Rešenja koje je izdalo Ministarstvo pravde.

Diskusije nije bilo.

Na predlog predsednika, Odbor je jednoglasno dao pozitivno mišljenje Jeleni Žarić Kovačević, da uz vršenje funkcije narodnog poslanika, obavlja i drugu delatnost posredovanje u rešavanju sporova na osnovu Dozvole i Rešenja koje je izdalo Ministarstvo pravde.

 \*\*\*

Sednica je završena u 13,07 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

 Svetlana Dedić dr Aleksandar Martinović